অসহিষ্ণুতা নিয়ে ক্রমাগত বিতর্কের মধ্যে এবার মুখ খুললেন রাষ্ট্রপতি প্রণব মুখোপাধ্যায় স্বয়ং। এবং সেই প্রসঙ্গে তিনি টেনে এনেছেন প্রধানমন্ত্রী নরেন্দ্র মোদীর ‘‘স্বচ্ছ ভারত অভিযান’’-এর কথা।
মঙ্গলবার রাষ্ট্রপতি বলেন, ‘‘ভারতের আসল ময়লা রাস্তায় নয়, জমে আমাদের মনে।’’ তিনি বলেছেন, যে সব দৃষ্টিভঙ্গি সমাজকে ‘‘আমরা-ওরা’’ বা ‘‘শুদ্ধ-অশুদ্ধ’’-য় ভাগ করে, সেগুলিই আসল জঞ্জাল।
‘স্বচ্ছ ভারত মিশন’-এর প্রশংসা করে রাষ্ট্রপতি বলেছেন, ‘‘স্বচ্ছ ভারত মিশনকে সফল করে তুলতে হবে। তবে, মনের ময়লা দূর করার যে স্বপ্ন গান্ধীজি দেখেছিলেন, এই মিশন সেই বৃহত্তর আদর্শ রূপায়ণের গোড়াপত্তন।’’
মহাত্মা গান্ধীর প্রসঙ্গ টেনেই রাষ্ট্রপতি বলেছেন, ‘‘জীবন ও মৃত্যুতে সাম্প্রদায়িক  সম্প্রীতির জন্য গান্ধীজি লড়াই চালিয়েছেন। সমাজে বিভেদমূলক শক্তিকে নিয়ন্ত্রণ করতে প্রয়োজন শান্তি ও সৌহার্দ্যে সকলকে শিক্ষিত করে তোলা।’’